Arte prehistorico di Aruba

Arte prehistorico di Aruba ta arte produci pa gruponan arcaico (2500 p.C.–1000 d.C.) y di edad ceramico (1000 d.C.–1515 d.C.) cu a adapta y establece na Aruba. E habitantenan aki, di Islanan abou, a wordo expulsa y transporta pa Hispañola na cuminsamento di siglo 16 pa traha den mina, y pronto a resulta di ta mucho debil pa e violencia colonial. Di e poblacion original tin poco cu a resta, fuera di e rastronan cu a keda atras den forma di nomber di flora, fauna, y luganan, tambe a resta poco arte di baranca, pintura di cueba, y ceramica.  

Den siglo binti, e indigenanan prehistorico a inspira specialmente artistanan Arubiano, manera Ciro Abath, Stan Kuiperi, Nigel Matthew y Wouter van Romondt.

 Arte di baranca 
Arte di baranca Arubiano ta un di e poco herencia cultural indigena ainda visual den su contexto primario. Pa e motibo aki, e imagennan aki tin gran balor pa compronde e formanan cu e indigenonan tabata intercambia y modifica nan ambiente. E herencia aki no ta completamente protegi, legalmente, contra vandalismo y pa cu cambionan ambiental, manera construccion. Ademas, pictograf ta representa tambe e prome aspectonan di documentacion y desaroyo arkeologico di Aruba.  

E desaroyo di arte di baranca Arubiano no ta algo local y isola. Un asociacion clave ta sisti entre Aruba, conhuntamente Boneiro y Corsou, y tera firme di Sur America. Indigenanan pre-hispanisa a migra for di region meimei di Orinoco na Venezuela pa Antias, treciendo cu nan cultura, incluyendo un tradicion di arte di baranca. 

Similaridadnan por wordo nota entre pinturanan na Aruba y otro regionnan den cercania. Por ehempel, ta mira similaridadnan den forma di parha cu Boneiro y Republica Dominicana, formanan antropomorfiico cu Corsou y Cuba, y tambe motibonan zoomorfico cu Republica Dominicana, Cuba, y paisnan di Sur America; manera Colombia, Chile, y Peru. E paralel mas yamativo ta toca e similaridad den pintura multi color entre Aruba y Venezuela. Te dia awe, solamente e dos areanan aki ta conoci pa contente pinturanan multi color di unicamente cora y blanco.  

 Distribucion y cronologia 
Actualmente, Aruba ta conta 300 pa 350 representacion individual na 22 sitio. Pintura di baranca ta limita na dos area separa: e centro y costa noordoost di e isla. 

Mayoria di e pictograf ta localisa riba diabaas den cavidadnan di baranca di formacion, proteha for di solo. E unico excepcion ta e cueba di Canashito. E pinturanan na costa noordoost ta aparece riba muraya y plafon di e cuebanan di piedra di calki. E sitionan aki ta, en general, directamente asocia cu habitacion prehistorico considerabel y di largo plaso. Ademas, e sitionan tabata probablemente wordo uza pa actividadnan ceremonial of ritual.

Un muestra di verf, empleando e metodo di AMS (accelerated mass spectrometry; spectrometria di masa acelera), a duna un fecha di 1000 d.C., indicando cu produccion di e imagennan aki a cuminsa entre e transicion di periodo arcaico y ceramica. Aruba su arte di baranca ta considera como sea e desaroyo cu a cuminsa na fin di periodo arcaico, of un cu ta asocia cu e yegada di Caquetio, e poblacion di edad ceramica. Alternativamente, e tradicion di arte di baranca por representa e integracion di un tradicion arcaico, modifica despues pa gruponan cu ta produci ceramica cu a migra na e area.

 Caracteristica 
Tur e figuranan individual ta pictograf, menos dos di nan cu ta petroglifo. E petroglifonan aki, no ta considera como pre-colombiano. Principalmente, pa su scarsedad compara cu e abundancia di pictograf, y nan ta den un estado mas deterioria cu e pictografnan na e mesun sitio, cual ta sugeri cu e petroglifonan ta ehecuta pa hende moderno of historico.

E colornan utilisa tabata pigmentonan cora, blanco, y bruin. Investigacion a categoriza e componentenan cora como un hero oxida organico, y e componentenan blanco como krijt. Sinembargo, ningun investigacion a wordo haci tocante e color bruin cu propablemente tambe ta contene hero oxida.

Pintura di baranca Arubiano ta inclui motibonan antropomorfico, zoomorfico, y geometrico. Motibonan geometrico ta esun mas comun y ta wordo haya riba formacion di diabaas y den cuebanan di piedra di calki. E categoria aki tambe ta e unico representa den tur tres color.

 Geometrico 
Motibonan geometrico ta varia di simpel pa compleho. Nan por aparece como figuranan isola, den grupo, of como partinan di composicionnan mas grandi. Composicionnan mas grandi y multi-diseño ta wordo haya solamente riba formacion di diabaas. Por ehempel, na e sitio di Ayo, enlace di motibonan ta abarca varios meter, y a wordo pinta na blanko y cora denter di e cavidadnan di baranca.

Motibonan geometrico simpel ta consisti principalmente di liñanan stret of curva, cu no ta forma patronchinan reconocibel pa observadonan moderno. Diseñonan mas compleho ta inclui formanan sferico of hexagonal, hopi biaha conecta pa liñanan stret. Motibonan geometrico adicional cu no ta cuadra den e categorianan aki tipicamente ta aparece como figuranan isola of den agrupacion cu otro diseñonan. Aunke imagennan geometrico a wordo crea uzando tres color, cora ta aparece exclusivamente den ambientenan di cueba.

 Antropomorfico 
Impresion di motibonan antropomorfico ta wordo haya riba formacionnnan di piedra di diabaas, y na menos grado, den cueba. Pinturanan den cueba ta inclui diseñonan di cara humano, formanan di man, y representacionnan mas detaya di caracteristicanan di cara y curpa. E figuranan mas elabora ta aparece na dos localisacion principal: e costa noordoost na Quadirikiri y na e sitionan di Canashito.

Quadirikiri tin e concentracion mas halto di motibonan antropomorfico entre e sitionan di cueba. Esakinan ta inclui diseñonan di cara cu wowo, impresion di man, y figuranan manera hende, sea presenta nan so of den par. Un sentido di movecion ta evidente den e figuranan aki, specialmente a base di elementonan di diseño manera brasanan extende y posiciona ariba di e cabes.

Adicionalmente, e sitio di Fontein, por wordo inclui den e lista di sitionan di cueba di pictograf. Aunke e no ta presenta figuranan antropomorfico completo, e ta contene impresionnan di man.

E motibonan mas desaroya y compleho ta sucede riba baranca di diabaas na Cunucu Arikok. E arkeologo Arubiano, Harold Kelly, ta considera e impresionnan aki como individualnan, denter di sociedad indigena di America, cu tabata di gran importancia y tabatin un relacion directo cu e proposito di e sitio. E pintura ta presenta represtentacionnan activo di curandero cu ta ehecuta ritual y ceremonianan pa adkiri visionnan sobrenatural.

 Ceramica 
E periodo di ceramica ta cuminsa alrededor di 900 d.C. y ta termina na 1515 d.C. ora cu mayoria di e hendenan Dabajuroid (Caquetio) a wordo deporta pa Hispañola. Aruba ta parce di tabatin contacto mas estrecho cu poblacionnan di region na costa di Falcón, manera ta evidente pa e presencia di materialnan di ceramica den e estilo di Los Médanos y Urumaco. E estilonan aki ta asocia cu e tradicion di ceramica, Dabajuroid, west di Venezuela. Mayoria di e ceramica di Aruba, Corsou y Boneiro haya na e sitionan di Dabajuroid ta similar. Kisas e diferencia mas yamativo ta esnan relaciona cu graf di tinashi, como cu Aruba ta rico den graf di tinashi, mientras cu na Boneiro y Corsou ta haya masha poco graf di tinashi, cual ta indica e conexion directo entre Aruba cu e districto di Valencia (tradicion di Valencoid) na Venezuela.
{|class="wikitable"
|+ Bista di periodo y estilo di ceramica 
|-
!Periodo 
!Estilo di ceramica(region di Falcón) 
!Subestilo
!Fecha
!Sitio
|-
|rowspan="3"|Periodo trempan di Dabajuro(850–1350 d.C.)
|Túcua
|
|850–1200 d.C.
|Santa CruzTanki Flip
|-
|rowspan="2"|Urumaco
|Urumaco Trempan
|1200–1350 d.C.
|Santa CruzTanki FlipSavaneta
|-
|Urumaco Laat
|1350–1500 d.C.
|Santa CruzTanki FlipSavaneta
|-
|rowspan="2"|Periodo laat di Dabajuro(1350–1515 d.C.)
|rowspan="2"|Los Médanos 
|Los Médanos A
|1400–1550 d.C.
|Santa CruzSavaneta
|-
|Los Médanos B
|1450–1515 d.C.
|Savaneta
|}

 Composicion y origin 
E fragmentonan di ceramica mas bieu, haya na Aruba, ta exhibi un textura mas fini compara cu esnan di periodonan mas recien. Analisis comparativo a indica cu e skerf mas bieu ta parce un tipo cu ta wordo haya comunmente canto di e costa noordoost di Venezuela. Esaki ta sugeri cu e ceramica mas trempan na Aruba posiblemente wordo importa, cu produccion local desaroyando den un fase mas laat. Na Tanki Flip, a descubri un "forno" di ceramica cu un diameter di aproximadamente 140 centimeter. Esaki ta caracterisa pa e cambio di color, cora scur, pa cu e superficie di dioriet, cual ta un indicacion di temperaturanan abou di 700 pa 800°C cu a tuma luga den e "forno" aki. E temperaturanan aki ta wordo logra cu tecnica di horna den aire liber, cual ta impropabel pa por a surpasa temperatura di 1000°C. E posicion di ceramicanan denter di un "forno" di aire liber ta hunga un rol den e color final pa cu su superficie.  

Analisis petrografico di ceramica di Aruba a revela un bista tocante e composicion geologico y origin di e klei uza den produccion. Principalmente, a identifica tres grupo di ceramica: composicion di grupo 1 y grupo 2 ta sugeri un origin local denter di Aruba, y grupo 3 ta exhibi un composicion di mineral distinto. Grupo 1 y grupo 2 ta inclui ceramica sin decoracion pa uzo diario, na contrast cu grupo 3, cu ta inclui ceramica decora, pertenece na e fase di Urumaco Trempan. Grupo 1 ta surgi for di e seccion noordwest di Aruba. E material primordial ta bini di e intruso geologico di hooibergiet y quartz-dioriet. Variacion den e composicion mineral ta sugeri cu klei bruto a deriva for di diferente area denter di Aruba. Esaki ta indica cu tabatin acceso na varios fuente, cu por a wordo uza simultaneamente of na diferente momento. Grupo 2 ta inclui ceramica di e seccion zuidoost di Aruba, unda cu e material di klei ta geologicamente distinto, incorporando piedra di calki y parcialmente quartz-dioriet/tonaliet. Notabel ta cu ningun ceramica di e area di Savaneta, a pesar di su cercania geografico, tabata forma parti di e grupo aki.

 Characteristica y estilo 

Den estilo Túcua, un artefacto notabel pa cu su forma ta un tipo di plancha di klei diki, conoci como budare, utilisa pa horna pan bati di yuca. Un budare ta generalmente plat y cu un diameter di mas cu 40 centimeter, e superficie di seccion abou ta bruto cu posibel impresion di cabana of dede, mientras e superficie ariba ta fini, tin biaha trata cu polshimento. E superficie grof y porio habri ta yuda cu e shock di temperatura. E rand di plancha ta aparece den dos forma: strit of rondo. Discubri na sitionan di Hadicurari, y esnan na Ceru Noka/Santa Cruz a wordo haya den dos graf di tinashi.

E plancha di tipo budare for di compleho di Túcua, a totalmente wordo reemplaca, pa compleho Urumaco, cu un plancha di tipo aripo, cual ta relativamente mas fini den su hanchura y chikito den su diameter y tabata utilisa pa horna pan bati di maishi. Na Tanki Flip, tur e planchanan haya tabata di e tipo aripo a base di su diameter y hanchuranan.

{|class=" wikitable" style="border: none; background: none;"
|+Dimencion pa cu planchanan di klei
|-
! style="border:none; background:none;"|
!rowspan="2" style=vertical-align:bottom|diameter(cm)
!colspan="2"|hanchura
|-
! style="border:none; background:none;"|
!style=vertical-align:bottom|rand(mm)
!superficie dihornamento(mm)
|-
!Minimo
|19.8||11||12
|-
!Maximo
|40||22||22
|-
!Averahe total
|29.5 ||15.3||16.4
|-
|colspan="4"|Nota: Dimencion specificamente pa plancha di klei haya na Tanki Flip
|}

E modo di pintura mas dominante na Tanki Flip ta preto riba blanco. Pintura di multicolor ta aparece ariba blanco y oraño, cual ta un estilo di Túcua. Pintura riba oraño tabata un raridad pa Tanki Flip. Alabes, un modo mas miho representa ta pintura riba ceramica curu. E modo di pintura di preto riba cora ta ausente, cual ta un modo di estilo Los Médanos. E presencia di un rand cu decoracion di onda, tipicamente cu dos spoel, y den bes encuando tres of cuater spoel ta ser haya na Aruba. Un rand cu mas spoel, te cu shete, ta mas comun pa Corsou y Boneiro. E porcentahe mas halto di ceramica (81.4%) tabatin color di superficie (cane pa bruin scur combina cu tononan greis y ros) cu ta indica un atmosfeer caminda tiki zuurstof tabata disponibel, mientras 15.4% di e muestra a indica un atmosfeer sin zuurstof, cual a resulta den colornan licht greis, shinishi, pa donker greis of preto. Esaki ta indica cu e ceramicanan a sofoca durante hornamento. Ademas, e porcentahe di mas chikito (3.2%) a indica un atmosfeer cu suficiente zuurstof disponibel cu a resulta den un superficie cu color cora

Ceramica di Santa Cruz y Savaneta ta comparti tecnica di construccion; esta, e tecnica di loramento pa crea su forma, e superficie ta tipicamente raspa y suavisa, en bes di trata cu polishmento. Esnan decora ta cu pintura di color preto riba cora, sigui pa preto riba blanco. E estilo decorativo ta principalmente geometrico. Ademas, loke tambe tabata presente pa cu e estilo decorativo, tabata e influencia di motibonan zoomorfico (silueta) di compleho Portacelli for di valei di riu Ranchería na La Guajira, Colombia. Desde 1300 d.C., Portacelli mester tabatin influencia riba compleho di estilo Los Médanos. Estilo Los Médanos-A, e motibonan zoomorfico (wowo-hol), ta considera como un innovacion local den area di Coro, Venezuela. Den estilo Los Médanos-B, e motibonan zoomorfico a evolushona den un diseño di cabes-spiraal. Un excepcion significante ta cu tur tres modo di motibonan zoomorfico tabata presente na Corsou. Na Santa Cruz y Savaneta, unicamente e modo hol tabata presente. Un variacion di motibo zoomorfico (hol) pinta den blanco y preto riba cora na Savaneta a resulta den su mesun estilo, estilo di Savaneta. Considerando e tamaño chikito di Aruba, un por spera un solo estilo di ceramica, pero e ceramica di Santa Cruz y Savaneta, aunke similar, ta expone diferencianan distinto.thumb|Motibonan antropomorfico ta tipicamente accentua cu elementonan parecido na un bonchi di koffie.Estilo di Santa Cruz ta mustra un rango mas amplio di color pa cu e superficie debi na varios nivel di zuurstof durante di e kimamento inconsistente (preto, greis, bruin, pa cora).  Estilo di Santa Cruz ta indica similaridanan cu estilo di Dabajuro, pero ta falta e metodo di aambeeld y pagaya den su procesamento. Tambe su forma y elementonan decorativo ta mas diversifica cu esnan di Savaneta, por ehempel, cu tuit, handle, pia, kraag of corocor di butushi, y aplicacionnan zoomorfico (shoco, dori) y antropomorfico (wowo di bonchi'i koffie).

Estilo di Savaneta ta caracterisa pa su ceramica greis, cual ta ausente na Santa Cruz. Similar na estilo di Dabajuro, impresion di tela pa cu e superficie ta evidente den su produccion. E modo mas dominante ta esnan masha simpel sin color, sigui pa e modo di pintura mas dominante, preto riba cora, cual ta un caracteristica comun di subestilo Los Médanos, loke ta nifica cu Savaneta tabata den transicion for di subestilo, Urumaco Trempan pa Urumaco Laat. E ceramicanan tabata principalmente consisti di tinashi y comchi. Elementonan decorativo, manera handle, y tuit ta scars. 

Kategoria:Arte
Kategoria:Prehistoria
Kategoria:Aruba